text: Ny kritik af Bios
  21 oktober 2015 kl. 14.44
  Nu bliver ambulanceselskabet kritiseret af både fagforeningen 3F og konkurrenten Responce.
  Responce - som er ejet af Bios-konkurrenten Falck og udfylder huller i ambulanceberedskabet for Bios - siger i dag, at grænsen er nået:
  De ansatte i Responce kan ikke presses mere, lyder det fra direktøren.
  Den oprindelige aftale mellem Region Syddanmark og Responce var, at Responce i løbet af et år skulle levere 1500 timers ambulanceberedskab. Men alene i løbet af september og oktober når tallet op på 5613 timer.
  Også Fagforbundet 3F er kritiske overfor Bios.
  Jan Villadsen, der er formand for ambulancereddernes fagforening 3F Transport, siger til Ritzau, at han ikke tror på, at Bios reelt har de ansatte, som selskabet påstår, de har.
  - Vi har netop fået tal for pensionsindbetalingerne for september. Og ud fra de data, kan jeg regne ud, at der kun er omkring 270 årsværk. Og det holder jo ikke en meter, siger Jan Villadsen.
  Ifølge Bios selv har man 400 ambulancereddere i beredskabet.
  Formand for præhospitalsudvalget i Region Syddanmark Thyge Nielsen (V) afviser kritikken.  Bios ansætter flere og flere, siger han.
  